Frank Coetzee - Giftige Versus Normale Verhouding
Giftige Versus Normale Verhouding
Vanuit objektiewe oogpunt gesien is dit nie regtig moontlik om giftige verhouding te herken op gebeurtenis bas
Vanuit 'n objektiewe oogpunt gesien is dit nie regtig moontlik om 'n giftige verhouding te herken op 'n gebeurtenis basis nie aangesien baie van die identifiserende eienskappe ook in normale en selfs goeie verhoudings aanwesig is.
Niemand is perfek nie en almal van ons het soms ook maar ons af dae waarin negatiewe aspekte van ons karakter, persoonlikheid en omstandighede meer pertinent na vore kom.
Daar is goed en sleg in alles en, soos elders verduidelik was in "liefde versus liefde", kan selfs liefde sleg wees en is dit dan trouens ook 'n groot onderskeidende faktor.
Die "TE" faktor
Geld is 'n goeie ding, tensy die TE faktor inkom en mens steel en bedrieg en geldgierig word.
Liefde is 'n goeie ding, tensy die TE faktor inkom en mens selfs moor in die naam van "liefde" omdat dit oor die EIE EK gaan ipv die ander persoon. Sport en vriende en stokperdtjies en werk en baie ander dinge is goeie dinge, tensy die TE faktor inkom en dit enigiets anders oorheers.
Swaarkry is 'n goeie ding want dit bou en slyp 'n mens, tensy die TE faktor inkom. Eie liefde is 'n goeie ding tensy die TE faktor inkom
Met feitlik enigiets sal mens wel kan sien dat daar goed en sleg in is en selfs al word 'n dogtertjie vermoor, is daar tog iets "goeds" in indien dit tientalle en selfs honderde ander soortgelyke gevalle kan voorkom. 'n Losprys van R32 miljoen rand betaal om iemand se lewe te red is 'n goeie ding maar is dit regtig so "goed" as daardie geld aangewend word om hondrede en selfs duisende mense op te blaas of te vermink?
Die breër prentjie
Wanneer 'n mens self binne in 'n situasie is of jou aandag vasgevang is deur huidige gebeure van die oomblik is dit nie so maklik om objektief en in breë geheel daarna te kyk nie en dit kom eers as jy terugstaan en na ALLES in geheel begin kyk.
Om na geld, liefde, sport, vriende, swaarkry, verhouding en so aan te kyk en te besluit of dit reg is en nog binne die perke van "normaliteit" en gebalanseerd is, is nie individueel regtig moontlik nie want hoe jy daarna kyk liefde en vriende en sulke dinge BLY GOED tensy jy terugtree en dit in konteks van jou hele lewe en alles rondom jou beoordeel.
Geld, vriende, liefde ens is belangrik ja maar het dit so belangrik geraak dat dit alles rondom jou begin oorneem en beheer?
Die verskil tussen 'n giftige en normale verhouding word op dieselfde basis uitmekaar geken met die vraag of sodanige verhouding oorhoofs en in geheel en oor tyd afbrekend of opbouend is? Nie net met betrekking tot die verhouding nie, maar ALLES in JOU LEWE en dit sluit in kinders, familie, vriende, werk, kerk, stokperdtjies en alles.
'n Bakleiery in 'n normale verhouding kan gesien word soos om iemand so af en toe 'n bietjie GIF te gee wat tot gevolg het dat sodanige persoon mettertyd 'n teen-serum daarteen laat ontwikkel deur 'n sterker en beter persoon te word want swaarkry louter 'n mens en maak jou sterk en die "gif" is in daardie verband tog 'n goeie ding.
Daarteen met 'n giftige verhouding is die TE faktor betrokke waar die gif so gereeld en aanhoudend toegedien word, dat dit nie net jouself, jou hart, siel en gees nie, maar ook alles rondom jou vergiftig, insluitend JOU EIE KINDERS, familie, vriende, kerk, werk en alles, alles.
'n Man en vrou wat dwelms gebruik en hulle kinders dan baie swaarkry asgevolg van dit, is nie noodwendig in 'n giftige verhouding nie en is die DWELMS die gif tensy sodanige dwelmmisbruik voortspuit uit 'n giftige verhouding tussen die twee waar die dwelmmisbruik dus nie die oorsaak is nie, maar die gevolg van sodanige verhouding.
'n Man en vrou wat baie baklei is nie noodwendig in 'n giftige verhouding nie en dit is trouens heel normaal vir baie mense, tensy sodanige "baklei" die gevolg is van 'n giftige verhouding wat hulle persoonlikheid, hart en siel en alles rondom hulle verander en vergiftig.
'n Giftige verhouding is dus nie direk sigbaar in die verhouding of individuele gebeurtenisse nie maar baie duidelik sigbaar as na die GEVOLGE van sodanige verhouding gekyk word in algehele, breë konteks.